Tárgy: Döntés a „Harkányban élni Jó! -Esély Otthon, Harkányban” című pályázat keretében megüresedő 1 db lakásra szóló pályázati felhívás kiírásáról

Melléklet: pályázati felhívás



**E L Ő T E R J E S Z T É S**

**HARKÁNY VÁROS ÖNKORMÁNYZATA**

**KÉPVISELŐ-TESTÜLETÉNEK**

**2026. január 26-i RENDES ÜLÉSÉRE**

**4.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Regényiné dr. Börczi Vera  aljegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Szociális Bizottság * Egyéb szervezet | - |
| MEGTÁRGYALTA: | - |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 2/2019. (II.18.) sz. önk. rendelet |
| SZÜKSÉGES DÖNTÉS:  HATÁROZAT/RENDELET | határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2. oldal előterjesztés  pályázati felhívás |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Képviselő-testületének 2025. január 26-i ülésére**

**ELŐTERJESZTÉS CÍME: Döntés a „Harkányban élni Jó! -Esély Otthon, Harkányban” című pályázat keretében megüresedő 1 db lakásra szóló pályázati felhívás kiírásáról**

**ELŐTERJESZTÉST KÉSZÍTETTE: Regényiné dr. Börczi Vera aljegyző**

***Tisztelt Képviselő-testület!***

A Harkány Város Önkormányzata által korábban sikeresen elnyert EFOP-1.2.11-16-2017-00035 „Harkányban élni Jó! -Esély Otthon, Harkányban” elnevezésű pályázat keretében a Harkány 754 hrsz., természetben a 7815 Harkány, Zrínyi Miklós utca 1. szám alatti ingatlanban összesen öt önkormányzati lakás került kialakításra és felszerelésre, 18-35 év közötti célcsoportba tartozó fiatalok önálló lakhatásának biztosítása céljából. Az újonnan kialakított lakásokkal az Önkormányzat a város lakosságfenntartó erejét kívánta növelni, a település jövője szempontjából értékes végzettséggel rendelkező személyek városban történő letelepedésének -lakhatási támogatás formájában való- támogatásával. A képviselő-testület a „Harkányban élni Jó! -Esély Otthon, Harkányban” című pályázat keretében nyújtandó lakhatási támogatásról szóló 2/2019 (II. 18.) önkormányzati rendeletben (továbbiakban Ör.) határozta meg a lakhatási támogatás feltételeit és eljárási szabályit: eszerint a támogatás pályázat útján nyerhető el, a lakások kiutalását tehát pályázati eljárás előzi meg, a beérkezett pályázatokat a Jogi és Szociális Bizottság bírálja el és dönt a támogatásról.

A nyertes pályázók legfeljebb két év határozott időre vehetik használatba a lakást. A pályázati eljárás során nyertes támogatott pályázónak nem kell lakbért fizetnie, csak az általa használt lakás rezsiköltségeinek megfizetésére köteles. Mindegyik lakás összkomfortos fokozatú és az alábbiakban felsorolt eszközökkel került felszerelésre: mosógép, laptop, íróasztal, ágy, beépített konyhabútor, főzőlap, sütő, mikrohullámú sütő, hűtőszekrény, beépített szekrény, kiépített vezetékes internet kapcsolat.

A támogatásra az nyújthat be pályázatot, akinél az alábbi együttes feltételek fennállnak:

* Harkány városában lakcímmel rendelkezik és életvitelszerűen Harkány településen él, vagy Harkány településre kíván költözni,
* a pályázat benyújtásakor elmúlt 18 éves és a 35. életévét még nem töltötte be,
* harkányi székhelyű vagy telephelyű munkáltatónál fennálló foglalkoztatotti jogviszonnyal rendelkezik vagy szándéknyilatkozattal rendelkezik arról, hogy az adott munkáltató a pályázóval végzettségének megfelelő munkakörben munkaviszonyt, vagy munkaviszonyra irányuló egyéb jogviszonyt létesít és támogatja a kérelmet, és/vagy a pályázat benyújtásakor nappali, esti vagy levelező tagozaton felsőfokú vagy érettségire épülő szakképesítés megszerzésére irányuló iskolai tanulmányokat folytat vagy harkányi székhellyel működő egyéni vállalkozó.
* aki vállalja, hogy a pályázat keretében megvalósuló programokon önkéntes tevékenységként aktívan részt vesz.

Nem nyújthat be pályázatot az a személy, akinek vagy saját maga vonatkozásában vagy a vele együtt költöző személy vonatkozásában ½ tulajdoni hányadot meghaladó lakás vagy üdülő céljára szolgáló ingatlan van a tulajdonában.

Jelenleg az 5 db lakás mindegyike lakott, azonban az eltelt időszakban az egyes lakásokból való lejárat előtti kiköltözések illetve az egyik garzon esetében a sikertelen pályázati fordulók okán az egyes lakáshasználati szerződések eltérő időben járnak le: egy garzon 2027. február 1. napjáig, két kétszobás lakás 2027. június 1. napjáig, egy garzon 2027. szeptember 5. napjáig lakott, a legnagyobb, 78,88 m2 alapterületű, a B épület emeletén található lakás jelenlegi lakójának szerződése pedig 2026. április 15. napján jár le. A már említettek szerint a pályázat – és a hatályos Ör.- értelmében a lakhatási támogatás nem hosszabbítható, az Ör. 4. § (1) bekezdés a) pontja szerint a támogatásra jogosult részére a lakás határozott időre, maximum 24 hónapra biztosítható.

A projekt megvalósítási időszaka 2021. február végén lejárt, jelenleg fenntartási időszakban van, amely alatt a lakásoknak 60 hónap időtatamban állandó lakcím bejelentéssel igazoltan lakottnak kell lenniük. Ezért a tavasz folyamán megüresedő B épület 5. számú lakás tekintetében újabb pályázati eljárás lefolytatása szükséges.

A pályázat kiírásáról- a Jogi és Szociális Bizottság véleményének figyelembevételével -a képviselő-testület dönt.

A pályázati fenntartási kötelezettség lejártára tekintettel javasoljuk a lakásra vonatkozó pályázati felhívás meghirdetését azzal, hogy a jelen fordulóban - a legfeljebb 24 hónapos- lakáshasználati időt a többi lakásra megkötött, legkésőbb lejáró szerződés lejáratához (2027. szeptember 5.) igazítsuk, így a pályázatot ne 24 hónapra, hanem ennél rövidebb időre, 2027. szeptember 5. napjáig hirdesse meg önkormányzat. A pályázati fenntartási kötelezettség és a lakáshasználati szerződések lejártát követően a képviselő-testület dönthet a fecskelakások további hasznosításának mikéntjéről.

A pályázati kiírás elfogadásával a jelentkezőknek kellő idő állhat rendelkezésére a pályázati dokumentáció hiánytalan benyújtására, a bizottságnak pedig a pályázatok értékelésére, majd a lakáshasználati szerződés megkötésére, lakcímbejelentés intézésére, költözésre.

A pályázat kiírásáról szóló testületi döntést követően a pályázati felhívás az önkormányzat honlapján és hirdetőtábláján kerül közzétételre. A benyújtási határidőt 2026. március 16. napja (hétfő) 16:00 órában javasoljuk meghatározni. A lakhatási támogatás időtartama legkorábban 2026. április 16. napjától kezdődő két év időtartamban határozható meg.

Mindezek alapján a megüresedő 7815 Harkány, Zrínyi utca 1. szám alatti, B épület emeleti, 5. számú lakás tekintetében pályázati felhívás meghirdetése szükséges, melyre vonatkozóan az alábbi határozati javaslatot terjesztjük a tisztelt képviselő-testület elé:

**Határozati javaslat:**

*Döntés a „Harkányban élni Jó! -Esély Otthon, Harkányban” című pályázat keretében a 7815 Harkány, Zrínyi utca 1. B épület 5. számú lakásra vonatkozó pályázati felhívás elfogadásáról*

Harkány Város Önkormányzatának Képviselő-testülete a „Harkányban élni Jó! -Esély Otthon, Harkányban” című pályázat keretében a Harkány, Zrínyi u. 1. szám alatti épületben található, 2026. április 16. napjával megüresedő B épület 5. számú, emeleti lakásra vonatkozóan 2026. április 16. napjától 2027. szeptember 5. napjáig nyújtandó lakhatási támogatás elnyerésére pályázatot hirdet. A pályázati felhívást és az annak mellékletét képező pályázati dokumentációt az előterjesztéssel megegyező tartalommal elfogadja és a [www.harkany.hu](http://www.harkany.hu) honlapon, valamint a polgármesteri hivatal hirdetőtábláján közzéteszi.

Határidő:

pályázat közzétételére: azonnal

pályázat benyújtásra: 2026. március 16. 16 óra,

pályázatok elbírálására: 2026. április 1.

lakás kiutalására, támogatás időtartamára: 2026. április 16.-2027. szeptember 5.

Felelős: jegyző

Harkány, 2026. 01. 21.

Regényiné dr. Börczi Vera, aljegyző