Tárgy: Döntés az MKSZ Országos Tornaterem Felújítási Program XI. ütem c. pályázat beadásáról



**E L Ő T E R J E S Z T É S**

**HARKÁNY VÁROS ÖNKORMÁNYZATA**

**KÉPVISELŐ-TESTÜLETÉNEK**

**2026. január 26. napi ÜLÉSÉRE**

**8.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Pirisi Valéria, projekt szakmai vezető |
| VÉLEMÉNYEZÉSRE MEGKAPTA: | **-** |
| MEGTÁRGYALTA: | - |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: |  |
| SZÜKSÉGES DÖNTÉS:  HATÁROZAT/RENDELET | Határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2 oldal előterjesztés |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzata 2026. január 26. napján tartandó képviselő-testületi ülésére.**

**ELŐTERJESZTÉS CÍME: Döntés az MKSZ Országos Tornaterem Felújítási Program XI. ütem c. pályázat beadásáról**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Pirisi Valéria, projekt szakmai vezető**

**Tisztelt Képviselő-testület!**

A Magyar Kézilabda Szövetség a 2026-os évre is meghirdette a tornaterem/tornacsarnok felújítási, valamint strandkézilabda és kültéri felújítási és pályaépítési programot támogató nyílt pályázatot.

A 2025-ös évben fentiekre beadott pályázatunk nem került támogatásra, de a tervezett felújítások idén is aktuálisak, ezért a pályázat újbóli beadását tervezi az Önkormányzat.

A pályázat meghirdetésének konkrét célja a leromlott állapotba került, kézilabdázásra alkalmas sportcsarnokok, tornatermek korszerűsítése, strandkézilabda pályák fejlesztése, kültéri kézilabda pályák építése és ez által a kézilabda utánpótlás-nevelés infrastrukturális feltételeinek javítása, a sportág tömegesítésének elősegítése érdekében.

A pályázati kiírás alapján Harkány Város Önkormányzata (mint az ingatlan tulajdonosa) az I. Pályázati kategória – Komplex sportcsarnok és tornaterem-felújítási programban kíván részt venni.

A felújítási programhoz kapcsolódó pályázat keretében szabvány méretű kézilabda pályával rendelkező (20 x 40 méter) tornacsarnok esetében, az alábbi tervezett felújítások valósíthatók meg:

* Tető hőszigetelés
* Pályaburkolat - sportpadló felújítás, csere
* Lelátó felújítás - üléscsere
* Kiegészítő elemek - labdafogó háló és kapu, kapuháló csere
* Edzőfolyosó kialakítása

A beruházás becsült költsége: 200 M Ft.

A látvány-csapatsportok támogatásáról szóló jogszabályok keretfeltételei lehetőséget adnak arra, hogy az MKSZ sportcélú ingatlanra irányuló tárgyi eszköz beruházást, felújítást valósítson meg az ország területén. Jelen pályázat szabályai alapján, a pályázat keretében az ingatlanokra irányuló fejlesztést az MKSZ által pályázati eljárást követően kiválasztott vállalkozás(ok) végzi(k) el.

A pályázónak nyertes pályázat esetén saját hatáskörben konkrét beruházási tevékenységet nem kell elvégeznie, nem kell számlákat kiállítania és kifizetnie, valamint nem kell a támogatással elszámolnia. Ez minden esetben az MKSZ feladata.

**Az MKSZ az ingatlan tulajdonosával** – a beszerzési eljárás sikeres lezárását követően 30 napon belül – **megállapodást köt, amelynek főbb feltételei:**

* az ingatlan tulajdonosa a megjelölt építési munkákhoz kifejezetten és visszavonhatatlanul hozzájárul
* a megvalósított tárgyi eszköz beruházás, felújítás az ingatlan tulajdonosának tulajdonába kerül;
* az elvégzett felújítást az ingatlan tulajdonosa saját gazdagodásaként elismeri;
* a kivitelezés befejezését követően (a műszaki átadás-átvétel sikeres lezárásával) a beruházást az MKSZ üzembe helyezi;
* az MKSZ általi aktiválást követően az MKSZ a beruházással létrejött vagyongyarapodást átruházza a tulajdonosra;
* a pályázó köteles a felújítás saját könyveibe történő felvételével kapcsolatos számviteli dokumentumok MKSZ részére történő átadására;
* **a beruházás lezártát követően a tulajdont 5 évig nem idegeníti el, illetőleg ezen időtartam alatt sportcélú hasznosításra kötelezett**
* a **pályázó 15 év határozott időre szóló térítésmentes használati és hasznosítási jogot enged az MKSZ-nek** a fejlesztéssel érintett ingatlanon, meghatározott idősávokban. Az idősávok hétköznapokon 15 és 21 óra, míg hétvégi napokon 8 és 21 óra közötti időtartamon belül kerülhetnek meghatározásra, azzal, hogy a konkrét idősávok egyeztetésére a megállapodás megkötésekor kerül sor. Az említett időtartamon kívüli idősáv meghatározására indokolt esetben csak az MKSZ kifejezett hozzájárulása esetén van mód;
* az idősávokban való használat jogát az MKSZ külön szerződéssel átengedi valamely MKSZ tagszervezetnek, kézilabdázás, kiemelt utánpótlás-nevelése feladatok ellátása céljára.

Mindezeket figyelembe véve, a fentiek alapján kérem a T. Képviselő-testületet, hogy a megvalósítás érdekében az alábbi határozati javaslatokat elfogadni szíveskedjenek!

**Határozati javaslat**

*Döntés az MKSZ Országos Tornaterem Felújítási Program XI. ütem* *c. pályázat beadásáról*

Harkány Város Önkormányzatának képviselő-testülete a tárgyi előterjesztést megtárgyalta és jelen határozatával úgy dönt, hogy jóváhagyja *az MKSZ Országos Tornaterem Felújítási Program* *XI. ütem* elnevezésű pályázat beadását.

A képviselő-testület felkéri a polgármestert, hogy a pályázat további megvalósításához releváns nyilatkozatokat megtegye, és a szükséges dokumentumokat aláírja.

Határidő: azonnal

Felelős: polgármester, jegyző

Harkány, 2026.01.23.

Bacsáné Dr. Kajdity Petra

jegyző